Laboraro, January 17
Go ne go se na bape ba bone ba ba itseng go bua Sejuda.—Neh. 13:24.
Fa re direla kwa tshimong ya puo e nngwe mme re sa tlhaloganye Lefoko la Modimo ka puo eo, seno se ka koafatsa kamano ya rona le Modimo. Ka lekgolo la botlhano la dingwaga B.C.E., Nehemia o ne a tshwenngwa ke gore bana bangwe ba Bajuda ba ba neng ba boile go tswa kwa Babelona ba ne ba sa kgone go bua Sehebera. Bana bao ba ne ba sa kgone go direla Modimo ka gonne ba ne ba sa tlhaloganye lefoko la Modimo ka botlalo. (Neh. 8:2, 8) Bakeresete bangwe ba ba direlang kwa tshimong ya puo e nngwe ba ile ba lemoga gore bana ba bone ga ba tlhole ba tlhagafetse mo boammaaruring. Ka ntlha yang? Fa re bala sengwe ka puo e nngwe, se re se balang se ka se fitlhelele dipelo tsa rona jaaka fa re se bala ka puo ya rona. Mo godimo ga moo, fa re sa kgone go bua le batho ka puo ya bone, seno se ka re kgoba marapo. Ka jalo, fa re ntse re direla Jehofa kwa tshimong ya puo e nngwe, go botlhokwa gore re nonotshe kamano ya rona le ene.—Math. 4:4. w16.10 2:4-6
Labone, January 18
Tumelo ke . . . pontsho e e bonalang sentle ya dilo tsa mmatota le fa di sa bonwe.—Baheb. 11:1.
Tumelo ke nonofo e e tlhwatlhwakgolo. Ga se batho botlhe ba ba nang le nonofo eno. (2 Bathes. 3:2) Le fa go ntse jalo, Jehofa o neile baobamedi botlhe ba gagwe “selekanyo sa tumelo.” (Bar. 12:3; Bagal. 5:22) Batho botlhe ba ba nang le nonofo eno ba tshwanetse go lebogela seo. Jesu Keresete o ne a re Rraagwe yo o kwa legodimong o gogela batho kwa go ene a dirisa Morwawe. (Joh. 6:44, 65) Ka jalo, go nna le tumelo mo go Jesu, go dira gore motho a itshwarelwe maleo. Mme seo se dira gore motho a kgone go nna le kamano e e nnelang ruri le Jehofa. (Bar. 6:23) A re tshwanelwa ke go amogela masego ao? E re ka re le baleofi, re tshwanelwa ke loso. (Pes. 103:10) Le fa go ntse jalo, Jehofa o ne a bona sengwe se se molemo mo go rona. O ne a re bontsha bopelonomi jo bogolo ka go re thusa gore re rate dikgang tse di molemo. Ka jalo, re ne ra simolola go bontsha tumelo mo go Jesu re na le tsholofelo ya botshelo jo bo sa khutleng.—1 Joh. 4:9, 10. w16.10 4:1, 2
Labotlhano, January 19
[Paulo] a kgothatsa ba ba koo ka mafoko a le mantsi.—Dit. 20:2.
Fa Paulo a ne a kwala makwalo a gagwe, o ne a bua dilo tse di molemo ka Bakeresetemmogo le ene. Le fa a ne a kile a tsaya maeto le bone e bile a itse makoa a bone, o ne a bua dilo tse di molemo ka bone. Ka sekai, o ne a re Timotheo ke ‘ngwana wa gagwe yo o rategang le yo o ikanyegang mo Moreneng,’ le gore o ne a tla thusa Bakeresete ba bangwe ka dilo tse ba di tlhokang. (1 Bakor. 4:17; Bafil. 2:19, 20) Gape o ne a akgola Tito mo phuthegong ya Korintha a re: “Ke motlhakanedi le nna le modirimmogo gore lo solegelwe molemo.” (2 Bakor. 8:23) Mafoko a Paulo a ileng a a bua, a tshwanetse a bo a ile a kgothatsa Timotheo le Tito fela thata! Paulo le Barenabase ba ne ba tsenya matshelo a bone mo kotsing ka go boela kwa mafelong a kwa go one ba ileng ba tlhaselwa. Ka sekai, ba ne ba boela kwa Lisetera go ya go kgothatsa barutwa ba basha gore ba tswelele ba ikanyega le fa ba ile ba ganediwa botlhoko koo. (Dit. 14:19-22) Fa Paulo a sena go kopana le boidiidi jo bo galefileng kwa Efeso, o ne a kgothatsa barutwa ba koo.—Dit. 20:1. w16.11 1:10, 11
nso_Latn tsn_Latn tsn_Latn nso_Latn tsn_Latn tsn_Latn tsn_Latn tsn_Latn tsn_Latn